נכתב על ידי זיו קריסטל ב 19 מרס 2017 15:01. מנהל מפעל לשעבר בחטיבת הבדק של התעשייה האווירית שוחרר ביום שישי ממעצרו. במקור בית המשפט האריך את מעצרו עד היום (ראשון), אך סנגורו עו"ד שרון נהרי הגיע להסכמה עם חוקרי יאל"כ על שחרורו, לאחר שלדבריו נתן הסברים והפריך חשדות כי היה מעורב בקבלת שוחד מספקים, ביניהם קבלן צביעת מטוסים. המנהל ששוחרר פרש מתע"א ב-2013 לאחר שמילא שורת תפקידים בכירים.
בנוסף שוחררו כידוע ביום שישי תא"ל מיל' אמל אסעד ואל"מ מיל' אנואר סעב, לאחר שאסעד הודה כי היו לבנו מניות במפעל "דרוז נט" בבעלות סעב, בשעה שאסעד קידם את התקשרות המפעל עם התעשייה האווירית.
מחר ייערך דיון בעררים שהגישו מספר עצורים נוספים, ובהם מי שנחשב החשוד המרכזי, חבר ועד ובעל תפקיד ניהולי בתע"א שנחשב מקורבו של השר חיים כץ.